**Έναρξη παράλληλων δράσεων της έκθεσης "Νelly’s - Συλλογή Κρασάκη" με τίτλο «Ωδή στις Τέχνες»**

Με ενθουσιασμό σας προσκαλούμε στην έναρξη των παράλληλων δράσεων της έκθεσης «Nelly’s - Συλλογή Κρασάκη», οι οποίες έχουν σχεδιαστεί για να αναδείξουν τις ποικιλόμορφες εκφράσεις της τέχνης μέσα από βραδιές αφιερωμένες σε διαφορετικούς τομείς, όπως η φωτογραφία, η ζωγραφική, η λογοτεχνία, η γλυπτική, το σχέδιο, ο κινηματογράφος, η αρχιτεκτονική, ο χορός και το θέατρο, αντλώντας έμπνευση από την πλούσια ζωή και το έργο της Nelly’s.

Οι παράλληλες δράσεις συνδιοργανώνονται από το Δήμο Χανίων, τη Δημοτική Πινακοθήκη Χανίων και την Περιφέρεια Κρήτης – Περιφερειακή Ενότητα Χανίων. Το σχεδιασμό και την επιμέλεια των δράσεων έχει αναλάβει η Άννα Νεμπαυλάκη, υπεύθυνη και για το εκπαιδευτικό πρόγραμμα της έκθεσης με τίτλο «Γένους Θηλυκού», Ειδική Συνεργάτιδα Δημάρχου Χανίων σε θέματα παιδείας.

Αφιέρωμα στη Λογοτεχνία

Την Παρασκευή 4 Οκτωβρίου στις 19:00 σας περιμένουμε στην πρώτη βραδιά που είναι αφιερωμένη στη λογοτεχνία. Στο πάνελ των ομιλητών θα συμμετάσχουν:

Νίκος Ερηνάκης

«Εικόνα και Λόγος ανάμεσα στη φυσική πραγματικότητα και την ψηφιακή υπερπραγματικότητα», Επίκουρος Καθηγητής Πολιτικής Φιλοσοφίας και Φιλοσοφίας του Πολιτισμού στο Πανεπιστήμιο Κρήτης και ποιητής

Άννα Κοντολέων

«Από την Εκπαίδευση Δια Αλληλογραφίας στη Λογοτεχνία: Η Δύναμη της Επιστολής», Συγγραφέας, μεταφράστρια και θεατρολόγος

Σίτσα Κοτσιφάκη

«Όταν η αφηγηματικότητα της φωτογραφίας συναντά την εικονικότητα της λογοτεχνίας», Φιλόλογος

Τη συζήτηση που θα αναδείξει τη σχέση εικόνας και λόγου θα συντονίσει η Μαρίνα Αρετάκη, Ε.ΔΙ.Π. του Τμήματος Φιλολογίας του Πανεπιστημίου Κρήτης.

Οι δράσεις αυτές αποτελούν μια μοναδική ευκαιρία για την εξερεύνηση και την εμπειρία της τέχνης, εμπνευσμένες από την κληρονομιά της Nelly’s, μέσα από την πλούσια συλλογή του συλλέκτη Μιχάλη Κρασάκη, που εκτίθεται στη Δημοτική Πινακοθήκη Χανίων υπό την επιμέλεια της εικαστικού Στέλλας Κουκουλάκη. Σας περιμένουμε!

Η είσοδος είναι ελεύθερη για το κοινό.

Για περισσότερες πληροφορίες, παρακαλούμε επικοινωνήστε με τη Δημοτική Πινακοθήκη στο 28213-41680 ή μέσω email στο pinakothiki@chania.gr